Juhani Sorri

Kari Juhani Sorri (25. lokakuuta 1941 Lauritsala – 4. maaliskuuta 2024 EspooKuolinilmoitus. Helsingin Sanomat 7.4.2024, s. B 30.) oli suomalainen shakinpelaaja, joka pelasi sekä lähishakkia että kirjeshakkia. Hän sai kirjeshakin suurmestarin arvon 1982. Lähishakissa Sorri oli peliluokaltaan FIDE-mestari (FM). 

Sorri on haudattu Kappelin hautausmaalle Espooseen.

Ura
Lähishakki
Peliuransa alussa Sorri edusti Lahden Shakkikerhoa (nyk. Lahden Shakki). Hän voitti 18-vuotiaana vuonna 1960 Suomen Shakkiliiton II luokan turnauksen. Pekka Palamaa: Suomen Shakkiliiton 70-vuotishistoriikki, s. 95. Tampere: Suomen Shakkiliitto, 1992.  Voiton ansiosta hän korottui I luokkaan. Nuorten suomenmestaruusturnauksessa 1960 hän oli 4. sijalla. Mestaruuden tuolloin voitti Erkki Havansi.Palamaa, s. 96 Lappeenrannassa huhtikuussa 1961 pelatussa liittoturnauksessa Sorri voitti I luokassa oman ryhmänsä tuloksella 4,5/5.Palamaa, s. 99 Hän voitti I luokan ryhmän myös Hämeenlinnassa 1964 pelatussa turnauksessa.Palamaa, s. 105 Myöhemmin samana vuonna hän kohosi mestariehdokasluokkaan. Elokuussa 1965 Sorri voitti Raumalla mestariehdokasluokan ryhmän ja korottui shakkimestariksi.Palamaa, s. 105 Lähipelin suomenmestaruusturnauksessa Sorri on voittanut hopeaa 1967 ja 1972.Juhani Sorri 50 vuotta, Suomen Shakki 11/1991, s. 517

Sorri edusti Lahden Shakkikerhoa vielä vuonna 1989, jolloin hän oli Suomen Shakkiliiton 10. ketjukilpailussa kokonaiskisan 4. sijalla.Palamaa, s. 221–222 Ketjukilpailusarjassa pelattiin kauden 1989 aikana 32 turnausta. Eniten ketjukilpailupisteitä keräsi suurmestari Heikki Westerinen.Palamaa, s. 221 FIDE-mestarin arvon saamiseksi vaaditaan, että kansainvälinen vahvuusluku on vähintään 2 300 pistettä.Tietoa shakin luokista Shakki.net Viitattu 21.10.2015 Sorrin vahvuusluku kohosi vuoden 1989 aikana vaadittavaan 2 300 pisteeseen Suomen Shakki 6–7/1989 ja hänelle myönnettiin kyseinen FIDE-mestarin arvonimi.

Vuonna 1990 Sorri liittyi Etelä-Vantaan Shakin jäseneksi Palamaa s. 223 Hän osallistui vuonna 1990 Suomen Shakkiliiton mestaruusturnaukseen, mutta kovatasoisessa kisassa (osallistujien joukossa oli unkarilainen suurmestari Peter Lukacs ja useita kansainvälisiä mestareita) sijoitus oli vaatimaton 10. sija. Vuonna 1991 Sorri voitti Suomen Shakkiliiton mestaruuden. Hän teki kisassa samalla KvM-tuloksen eli saavutti yhden kansainvälisen mestarin arvonimeen vaadittavan osatuloksen. Lähishakin kansainvälisen mestarin arvon saavuttamiseen tarvitaan vähintään kahdesta kiinnityksestä eli saavutetusta KvM-tuloksesta yhteensä 27 peliä ja pelaajan kansainvälisen vahvuusluvun (eloluku) on oltava vähintään 2 400 pistettä.Juha Kivijärvi: Suomalaisten arvonimikiinnitykset Viitattu 21.10.2015  Sorri edusti Suomea shakkiolympialaisissa Skopjessa vuonna 1972 ja saavutti 4. pöydällä tuloksen 9,5/14. Hän pelasi Helsingin Shakkiklubin joukkueessa shakin SM-liigaa vielä kaudella 2004–2005 ja sai kauden aikana kolme pistettä kuudesta pelistä.SM-liiga 2004-2005 Viitattu 21.10.2015.

Pelaamisen ohella Juhani Sorri osallistui shakin järjestötyöhön. Hän toimi Suomen Shakkiliiton varapuheenjohtajana vuosina 1980–1982.Palamaa, s. 242 Shakillisista ansioistaan hän sai vuonna 1982 shakin hopeisen ansiomerkin.Palamaa, s. 246

Kirjeshakki
Kirjeshakissa Sorri voitti Suomen mestaruuden vuonna 1974. Seuraavana vuonna, 1975, hän sai kirjeshakkimestarin arvonimen.Kirjeshakin arvonimipelaajat Suomen Kirjeshakkiliitto, elokuu 2008. Viitattu 21.10.2015 Kirjeshakin kansainvälisen mestarin arvon hän sai 1977. Vuosina 1977–1982 pelattiin Eino Heilimon I kansainvälinen muistoturnaus. Sorri voitti kisan tuloksella 10/14 ja sai tuloksen perusteella kirjeshakin suurmestarin arvonimen.Finland Esko Nuutilainen, International Correspondence Chess Federation (ICCF)  Viitattu 21.10.2015. 

Lähteet

Aiheesta muualla
 Juhani Sorrin pelaajakortti FIDE:n sivulla 

Luokka:Suomalaiset shakinpelaajat
Luokka:Kirjeshakki
Luokka:Vuonna 1941 syntyneet
Luokka:Vuonna 2024 kuolleet